আনন্দপুরে কলেজ ছাত্রীকে ধর্ষণের অভিযোগ, পলাতক ‘বন্ধু’

কলকাতা: আনন্দপুরের কলেজ ছাত্রীকে ধর্ষণের অভিযোগ। তিনি শহরেরই একটি বেসরকারি কলেজের ছাত্রী বলে জানা গিয়েছে। নির্যাতিতার বাড়ি ব‍্যারাকপুরে। কলকাতায় বাড়ি ভাড়া করে থাকেন। সেখান থেকেই পড়াশোনা। অভিযোগ গত ২৬ তারিখ তাঁর এক বন্ধু ওই ভাড়া বাড়িতে আসেন। সেখানেই তাঁকে মদ খাইয়ে বেহুঁশ করে ধর্ষণ করা হয় বলে অভিযোগ। গত ৮ তারিখ, আনন্দপুর থানায় লিখিত অভিযোগ দায়ের করেন ওই ছাত্রী।

পুলিশ সূত্রে খবর, গত ২৬ সেপ্টেম্বর রাতে আচমকা নির্যাতিতার ফ্ল্যাটে আসেন। জানা গিয়েছে, অভিযুক্ত আবার নির্যাতিতার সহপাঠিও। অন্যদিকে, নির্যাতিতা যে ফ্ল্যাটে ভাড়ায় থাকতেন, সেখানে অভিযুক্তের এক বান্ধবীও থাকতেন। তাই তিনি ফ্ল্যাটে কিছু জিনিস ফেলে গিয়েছেন বলে ভেতরে প্রবেশ করে। তবে, ঘটনার সময় তরুণীর বান্ধবী ঘরে ছিলেন না বলে জানা গিয়েছে। এতে তরুণীর কোনও সন্দেহ না হওয়ায় তিনি দরজা খুলে দেন। অভিযোগ ওই যুবক ফ্ল্যাটে ঢুকেই তরুণীকে খাবারের সঙ্গে মাদক জাতীয় কিছু মিশিয়ে খাইয়ে তাকে অজ্ঞান করে দেন।

আরও পড়ুন: বাড়িতে ED তল্লাশি, বিস্ফোরক সুজিত বসু, কী বললেন শুনুন

জানা গিয়েছে, ইতিমধ্যেই ওই ছাত্রীর মেডিক্যাল পরীক্ষা হয়ে গিয়েছে। গোপন জবানবন্দীর জন্যও আদালতে আবেদন জানানও হয়েছে। আগামী ১৩ তারিখ আলিপুর আদালতে সেই গোপন জবানবন্দীর প্রক্রিয়া হবে বলে জানা যাচ্ছে। তবে অভিযুক্তকে এখনও ধরতে পারেনি পুলিশ। তিনি পলাতক বলে জানা গিয়েছে। বাড়ি সন্তোষপুর এলাকায়। তাঁর খোঁজে পুরোদমে তদন্ত চালাচ্ছে পুলিশ। একইসঙ্গে অভিযুক্তের কঠোর শাস্তির দাবিতে সরব হয়েছেন নির্যাতিতা।

দেখুন খবর: